text: Varde-firma bygger feriecenter i København
  12 oktober 2011 kl. 14.07
  Feriecenterkoncernen Dayz i Varde vil opføre et kæmpe feriecenter med 1.600 ferieboliger med en overnatningskapacitet på 10.000 senge 20 kilometer fra rådhuspladsen i København i forstaden Måløv.
  Dayz har overtaget projektet fra en anden entreprenør, og det samlede budget er på fire milliarder kroner.
  Hjertet i feriecenteret bliver en 35.000 kvadratmeter stor centerbygning, der skal rumme et oplevelsescenter med blandt andet aquadome og en række sundheds- og wellnessfaciliteter. De 1.600 ferieboliger omkring centret skal sælges til private, der kan udleje dem.
  Dayz vil selv drive feriecentret.
  Selskabet har i forvejen otte feriecentre i Jylland, blandt andet Dayz Rømø og Dayz SeaWest Nymindegab.
  Det havde i 2010 en driftsomsætning på ca. 150 millioner kroner, et resultat før skat på 34,5 millioner kroner og en egenkapital på 71,8 millioner kroner.
  Koncernen skiftede i foråret 2011 navn fra Strandhotellerne til Dayz Resorts.
  